ΟΔΗΓΙΑ ΤΟΥ ΣΥΜΒΟΥΛΙΟΥ της 18ης Δεκεμβρίου 1978 περί του συντονισμού των νομοθετικών, κανονιστικών και διοικητικών διατάξεων που αφορούν τις δραστηριότητες του κτηνιάτρου

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 49, 57, 66 και 235,

την πρόταση της Επιτροπής(1),

τη γνώμη της Συνελεύσεως(2),

τη γνώμη της Οικονομικής και Κοινωνικής Επιτροπής(3),

Εκτιμώντας:

ότι, για την πραγματοποίηση της αμοιβαίας αναγνωρίσεως των διπλωμάτων, πιστοποιητικών και άλλων τίτλων κτηνιάτρου, κατά την έννοια της οδηγίας του Συμβουλίου 78/1026/ΕΟΚ της 18ης Δεκεμβρίου 1978 περί της αμοιβαίας αναγνωρίσεως των διπλωμάτων, πιστοποιητικών και άλλων τίτλων κτηνιάτρου και περί των μέτρων προς διευκόλυνση της πραγματικής ασκήσεως του δικαιώματος εγκαταστάσεως και του δικαιώματος ελεύθερης παροχής υπηρεσιών(4), η ομοιότητα που υπάρχει στα εκπαιδευτικά συστήματα επιτρέπει να περιορισθεί ο συντονισμός ως προς τον τομέα αυτό στην αξίωση πληρώσεως των ελαχίστων προϋποθέσεων και να αφεθεί κατά τα λοιπά στα Κράτη μέλη η ελευθερία οργανώσεως του εκπαιδευτικού συστήματος-

ότι ο συντονισμός των προϋποθέσεων ασκήσεως του επαγγέλματος που προβλέπει η παρούσα οδηγία, δεν αποκλείει περαιτέρω συντονισμό-

ότι ο συντονισμός, που προβλέπεται από την παρούσα οδηγία, αναφέρεται στην επαγγελματική εκπαίδευση των κτηνιάτρων- ότι όσον αφορά την εκπαίδευση, η πλειονότης των Κρατών μελών δεν κάνει επί του παρόντος διάκριση μεταξύ κτηνιάτρων που ασκούν τη δραστηριότητά τους ως μισθωτοί και εκείνων που την ασκούν ως ανεξάρτητοι επαγγελματίες- ότι, εκ του γεγονότος αυτού και για να διευκολυνθεί πλήρως η ελεύθερη κυκλοφορία των επαγγελματιών εντός της Κοινότητος, φαίνεται αναγκαίο να επεκταθεί η εφαρμογή της παρούσης οδηγίας στους μισθωτούς κτηνιάτρους,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

1. Τα Κράτη μέλη εξαρτούν την ανάληψη και την άσκηση των δραστηριοτήτων του κτηνιάτρου από την κατοχή διπλώματος, πιστοποιητικού ή άλλου τίτλου κτηνιάτρου κατά την έννοια του άρθρου 3 της οδηγίας 78/1026/ΕΟΚ, που να παρέχει την εγγύηση ότι ο ενδιαφερόμενος έχει αποκτήσει κατά την συνολική διάρκεια της εκπαιδεύσεώς του:

α) προσήκουσες γνώσεις των επιστημών επί των οποίων βασίζονται οι δραστηριότητες του κτηνιάτρου-

β) προσήκουσες γνώσεις του οργανισμού και των λειτουργιών των υγιών ζώων, της εκτροφής τους, της αναπαραγωγής τους, γενικώς της υγιεινής τους καθώς και της διατροφής τους, περιλαμβανομένης της τεχνολογίας που εφαρμόζεται κατά την παρασκευή και τη διατήρηση των τροφών που απαιτούνται για τις ανάγκες τους-

γ) προσήκουσες γνώσεις στον τομέα της συμπεριφοράς και της προστασίας των ζώων-

δ) προσήκουσες γνώσεις των αιτιών, της φύσεως, της εξελίξεως, των αποτελεσμάτων, των διαγνωστικών μεθόδων και της θεραπείας των ασθενειών των ζώων, είτε μεμονωμένα είτε κατά ομάδες- μεταξύ αυτών ιδιαίτερη γνώση των ασθενειών που μεταδίδονται στον άνθρωπο-

ε) προσήκουσες γνώσεις της προληπτικής ιατρικής-

στ) προσήκουσες γνώσεις της υγιεινής και της τεχνολογίας κατά την παραγωγή, βιομηχανική παραγωγή και θέση σε κυκλοφορία των ζωοτροφών ή ζωικής προελεύσεως τροφίμων που προορίζονται για την ανθρώπινη κατανάλωση-

ζ) προσήκουσες γνώσεις όσον αφορά τις νομοθετικές, κανονιστικές ή διοικητικές διατάξεις που σχετίζονται με τα ανωτέρω απαριθμηθέντα θέματα-

η) προσήκουσα κλινική πείρα και πλήρη πρακτική υπό κατάλληλη εποπτεία.

2. Η συνολική αυτή κτηνιατρική εκπαίδευση περιλαμβάνει τουλάχιστον πέντε έτη θεωρητικών και πρακτικών σπουδών κατά πλήρη απασχόληση σε πανεπιστήμιο, ανώτατο ινστιτούτο ανεγνωρισμένο ως ισότιμο, ή υπό την εποπτεία πανεπιστημίου, το οποίο έχει σαν αντικείμενο τα θέματα που απαριθμούνται στο παράρτημα.

3. Για να γίνει κανείς δεκτός στην εκπαίδευση αυτή, προϋποτίθεται ότι κατέχει δίπλωμα ή πιστοποιητικό που παρέχει δικαίωμα πρόσβασης στις σχετικές σπουδές στα πανεπιστημιακά ιδρύματα ή στα ανώτατα ινστιτούτα ανεγνωρισμένα ως ισότιμα ενός Κράτους μέλους.

4. Η παρούσα οδηγία δεν θίγει με κανένα τρόπο την ευχέρεια των Κρατών μελών να επιτρέπουν στην επικράτειά τους, σύμφωνα με την εσωτερική νομοθεσία τους, την ανάληψη και την άσκηση των δραστηριοτήτων του κτηνιάτρου, στους κατόχους διπλωμάτων, πιστοποιητικών ή άλλων τίτλων, που δεν έχουν αποκτηθεί σε ένα Κράτος μέλος.

Άρθρο 2

Η παρούσα οδηγία ισχύει επίσης για τους υπηκόους των Κρατών μελών, οι οποίοι, σύμφωνα με τον κανονισμό του Συμβουλίου (ΕΟΚ) αριθ. 1612/68 της 15ης Οκτωβρίου 1968 περί της ελεύθερης κυκλοφορίας των εργαζομένων στο εσωτερικό της Κοινότητος(5) ασκούν ή θα ασκήσουν ως μισθωτοί μία από τις δραστηριότητες που αναφέρονται στο άρθρο 1 της οδηγίας 78/1026/ΕΟΚ.

Άρθρο 3

1. Τα Κράτη μέλη λαμβάνουν τα μέτρα που είναι αναγκαία για να συμμορφωθούν προς την παρούσα οδηγία, εντός δύο ετών από της κοινοποιήσεώς της και ενημερώνουν αμέσως περί αυτού την Επιτροπή.

2. Τα Κράτη μέλη γνωστοποιούν στην Επιτροπή τις σημαντικές διατάξεις εσωτερικού δικαίου που εκδίδουν στον τομέα που διέπεται από την παρούσα οδηγία.

Άρθρο 4

Η παρούσα οδηγία απευθύνεται στα Κράτη μέλη.

Έγινε στις Βρυξέλλες, στις 18 Δεκεμβρίου 1978.

Για το Συμβούλιο

Ο Πρόεδρος

H.-D. GENSCHER

(1) ΕΕ αριθ. Α 92 της 20.7.1970, σ. 18.

(2) ΕΕ αριθ. Α 29 της 28.2.1972, σ. 10.

(3) ΕΕ αριθ. Α 60 της 14.6.1971, σ. 3.

(4) ΕΕ αριθ. Ν 362 της 23.12.1978, σ. 1.

(5) ΕΕ αριθ. Ν 257 της 19.10.1968, σ. 2.

ΠΑΡΑΡΤΗΜΑ

ΠΡΟΓΡΑΜΜΑ ΣΠΟΥΔΩΝ ΓΙΑ ΤΟΥΣ ΚΤΗΝΙΑΤΡΟΥΣ Το πρόγραμμα σπουδών βάσει των οποίων χορηγούνται διπλώματα, πιστοποιητικά και άλλοι τίτλοι κτηνιάτρου, περιλαμβάνει τουλάχιστον τα κατωτέρω μαθήματα. Η διδασκαλία ενός ή περισσοτέρων από τα μαθήματα αυτά δύναται να εξασφαλίζεται στο πλαίσιο άλλων κλάδων ή σε σύνδεση με άλλους επιστημονικούς κλάδους.

Α. Βασικά μαθήματα

- Φυσική,

- Χημεία,

- Βιολογία των ζώων,

- Βιολογία των φυτών,

- Μαθηματικά που εφαρμόζονται στις βιολογικές επιστήμες.

Β. Ειδικά μαθήματα

1η ομάδα: Βασικές επιστήμες:

- Ανατομική (περιλαμβανομένης της ιστολογίας και εμβρυολογίας),

- Φυσιολογία,

- Βιοχημεία,

- Γενετική,

- Φαρμακολογία,

- Φαρμακοτεχνική,

- Τοξικολογία,

- Μικροβιολογία,

- Ανοσιολογία,

- Επιδημιολογία,

- Δεοντολογία.

2η ομάδα: Κλινικές επιστήμες:

- Χειρουργική,

- Παθολογία (περιλαμβανομένης της παθολογικής ανατομικής),

- Παρασιτολογία,

- Κλινική ιατρική και χειρουργική (περιλαμβανομένης της αναισθησιολογίας),

- Κλινική των κατοικιδίων ζώων, πτηνών και άλλων ειδών ζώων,

- Προληπτική ιατρική,

- Ακτινολογία,

- Αναπαραγωγή και διαταραχές της αναπαραγωγής,

- Υγειονομικά μέτρα,

- Ιατροδικαστική και κτηνιατρική νομοθεσία,

- Θεραπευτική,

- Προπαιδευτική.

3η ομάδα: Ζωική παραγωγή:

- Ζωική παραγωγή,

- Διατροφή,

- Αγρονομία,

- Αγροτική οικονομία,

- Εκτροφή και υγεία των ζώων,

- Κτηνιατρική υγιεινή,

- Ηθολογία και προστασία των ζώων.

4η ομάδα: Υγιεινή τροφίμων:

- Επιθεώρηση και έλεγχος εδωδίμων ζωικών τροφίμων ή ζωικής προελεύσεως,

- Υγιεινή και τεχνολογία τροφίμων,

- Πρακτικές ασκήσεις (περιλαμβανομένης της πρακτικής ασκήσεως στους χώρους σφαγής και επεξεργασίας των τροφίμων).

Η πρακτική εκπαίδευση δύναται να πραγματοποιηθεί με μορφή πρακτικής ασκήσεως, εφ' όσον αυτή διενεργείται κατά πλήρη απασχόληση υπό την άμεση εποπτεία της αρμόδιας αρχής ή οργανισμού και εφ' όσον δεν υπερβαίνει τους έξη μήνες από τη συνολική διάρκεια εκπαιδεύσεως πέντε ετών σπουδών.

Η κατανομή της θεωρητικής και πρακτικής διδασκαλίας μεταξύ των διαφόρων ομάδων μαθημάτων πρέπει να σταθμίζεται και συντονίζεται κατά τέτοιο τρόπο, ώστε οι γνώσεις και η πείρα που απαριθμούνται στο άρθρο 1 παράγραφος 1 της παρούσας οδηγίας να δύνανται να αποκτηθούν κατά τον προσήκοντα τρόπο, ώστε να επιτρέπουν στον κτηνίατρο να εκπληρώσει το σύνολο των καθηκόντων του.